सञ्जय स्मृति राष्ट्रिय महिला भलिबलको उपाधि नेपाल पुलिसलाई
पाल्पाको रानीमहलमा सम्पन्न प्रथम सञ्जय स्मृति राष्ट्रिय महिला बिच भलिबलको उपाधि नेपाल पुलिस क्लबले जितेको छ । रानीमहल परिसर कालीगण्डकी तटमा  शनिबारको फाइनलमा लुम्बिनी प्रदेशलाई सोझो सेटमा पराजित गर्दै नेपाल पुलिसले उपाधि जितेको हो । 
पाल्पा — पाल्पाको रानीमहलमा सम्पन्न प्रथम सञ्जय स्मृति राष्ट्रिय महिला बिच भलिबलको उपाधि नेपाल पुलिस क्लबले जितेको छ । रानीमहल परिसर कालीगण्डकी तटमा  शनिबारको फाइनलमा लुम्बिनी प्रदेशलाई सोझो सेटमा पराजित गर्दै नेपाल पुलिसले उपाधि जितेको हो । फाइनलमा नेपाल पुलिसले लुम्बिनी प्रदेशलाई २–० सेटमा पराजित गरेको छ । पहिलो सेटमा २१–८ र दोस्रो सेट २१–१७ ले लुम्बिनीलाई पछि पार्दै पुलिसले उपाधि जितेको छ । नेपाल पुलिसका कमला पुन र मनिषा चौधरीले लुम्बिनी प्रदेशकी भावना डाँगी र सरस्वती कट्टेलको जोडीलाई पराजित गरेको हो ।लुम्बिनीको कप्तान भावना डाँगी हुन् भने सरस्वती कट्टेलले साथ दिएकी थिइन् । लुम्बिनीको यमकुमारी कंवर मगर कप्तान हुन् । उपाधि जितेसँगै नेपाल पुलिसले १ लाख नगद, ट्रफी (पाल्पाली करुवा), मेडल, पाल्पाली करुवा प्राप्त गरेको छ ।उपविजेता लुम्बिनी प्रदेशले नगद ५० हजार, ट्रफी (पाल्पाली करुवा), मेडल , पाल्पाली करुवा पाएका छन् । सञ्जय स्मृति प्रतिष्ठानले आयोजना गरेको प्रतियोगितामा दुई विभागीय टोली नेपाल प्रहरी, सशस्त्र प्रहरी बल (एपीएफ) र सात प्रदेशको टिम सहभागी थियो । प्रहरी कमला पुनको कप्तानीमा थियो भने लुम्बिनी प्रद्येश भावना डाँगीको कप्तानीमा थियो ।नेपाल पुलिस क्लबले यसअघि क्वार्टर फाइनलमा प्रदेश १ लाई २१–१, २१–६ र सेमिफाइनलमा गण्डकीलाई २१–१९, २१–९ को सोझो सेटमा पराजित गरेको थियो । लुम्बिनीले क्वार्टर फाइनलमा राष्ट्रिय टोलीकी पूर्वसदस्य रेश्मा भण्डारी र निरुता ठगुन्नाको जोडीले सशस्त्र प्रहरी बलको एपीएफ क्लबलाई २१–१७, २१–१३ को सोझो सेटमा हराएर सेमिफाइनलमा स्थान पक्का गरेको थियो ।सेमिफाइनलमा सुदूरपश्चिम प्रदेशलाई २१–१७, २१–१४ को सेटमा हराउँलै फाइनल नजिक पुगेको हो । तेस्रोका लागि भएको खेलमा भने सुदूरपश्चिम प्रदेशले गण्डकी प्रदेशलाई पछाडि पारेको छ । सुदूरपश्चिमले गण्डकीलाई सोझो सेटमा पछि पारेको हो । पहिलो र दोस्रो सेटमा क्रमश २१–१२, २१–१७ ले गण्डकीलाई हरायो । पवित्रा विसीको कप्तानीमा रहेको गण्डकी प्रदेश र सुदूरपश्चिम भागरथी जोशीको कप्तानी छ । तेस्रो भएसँगै सुदूरपश्चिम प्रदेशले नगद ३० हजार रुपैंयाँ नगद, ट्रफी, मेडल र पाल्पाली करुवा पाएको छ । यस्तै चौथो भएको गण्डकी प्रदेशले पनि नगद २० हजार र प्रमाणपत्र पायो । नौ टोलीको सहभागिता रहेको प्रतियोगिता चौत २४ गतेदेखि सुरु भएको थियो । क्वार्टरफाइनलदेखि छनोट हुँदै आएकोमा नेपाल पुलिसकी कमला पुन उत्कृष्ट खेलाडी भएको अन्तर्राष्ट्रिय प्रशिक्षक गौतम प्रसाद लासिवाले जानकारी दिए ।उनलाई नगद २० हजार र ट्रफी साथै पाल्पाली करुवा प्रदान गरियो । कार्यक्रममा नेपाल राष्ट्र बैंकका पूर्व गभर्नर डा. चिरञ्जीवी नेपाल, सञ्जय स्मृति प्रतिष्ठानकी अध्यक्ष निरोज मास्के, प्रतियोगिताका सद्भावना दूत अभिनेता धिरेन शाक्य, खेलाडी अस्मिता शाही लगायतले पुरस्कार, प्रमाणपत्र, ट्रफी प्रदान गरे । नेपाल राष्ट्र बैंकका पूर्व गभर्नर डा. नेपालले रानीमहल क्षेत्रलाई भलिबल मात्र होइन बिच भलिबलको गन्तव्यका रुपमा विकास गरिनु पर्नेमा जोड दिए ।